THANI วิ่ง 3% โบรกฯเคาะเป้า 4.82 บ. คาดกำไรปี 65 พลิกเติบโต 16% แตะ 1.92 พันลบ.
THANI บวก 3% โบรกฯแนะ “ทยอยสะสม” เป้า 4.82 บ. มองกำไรปี 65 พลิกเติบโต 16% แตะ 1.92 พันลบ. จากภาพรวมเศรษฐกิจฟื้นตัว-มุ่งเพิ่มสัดส่วนปล่อยสินเชื่อรถบรรทุก
14 ธ.ค. 2564

ผู้สื่อข่าวรายงานว่าวันนี้ (14 ธ.ค. 2564) บริษัท ราชธานีลิสซิ่ง จำกัด (มหาชน) หรือ THANI ณ เวลา 11:12 น. อยู่ที่ระดับ 4.68 บาท เพิ่มขึ้น 0.12 บาท หรือ 2.63% โดยทำจุดสูงสุดที่ 4.72 บาท และทำจุดต่ำสุดที่ 4.52 บาท ด้วยมูลค่าการซื้อขาย 548.50 ล้านบาท

บริษัทหลักทรัพย์ โกลเบล็ก จำกัด ระบุในบทวิเคราะห์ (13 ธ.ค. 2564) ว่า งวด 9 เดือนแรกปี 2564 บริษัทฯ มีกำไรก่อนหัก ECL เพิ่มขึ้น 4% จากงวดเดียวกันของปีก่อน หลังหัก ECL ที่เพิ่มขึ้น 97% จากงวดเดียวกันของปีก่อน มีกำไรสุทธิ 1,255 ล้านบาท ลดลง 9% จากงวดเดียวกันของปีก่อน เนื่องจาก NPL เพิ่มขึ้นทำให้มี Credit cost เพิ่มขึ้นเป็น 1.31% จาก 0.68% ของสินเชื่อรวมในปี 2563 ยอดปล่อยสินเชื่อใหม่ 17,133 ล้านบาท ด้านผู้บริหารปรับเพิ่มเป้าการปล่อยสินเชื่อในปี 2564 จากเดิม 16,800 ล้านบาท เป็น 24,000 ล้านบาท
สำหรับแนวโน้มไตรมาส 4/2564 จะฟื้นตัว คาดจะมีงานยึดรถเพิ่มขึ้นและคาดจะมีค่าใช้จ่ายสำรองเพิ่มขึ้นในส่วนของ Management overlay เพื่อรองรับ %NPL ที่ระดับ 4.30% ซึ่งเกินเป้าหมายที่ระดับ 4% ซึ่งผู้บริหารวางเป้าหมายการเติบโตในปี 2565 ไม่น้อยกว่า 10% ทั้งในส่วนของพอร์ตสินเชื่อคงค้าง และยอดการปล่อยสินเชื่อใหม่ที่คาดว่าจะเพิ่มขึ้นเป็น 26,000-27,000 ล้าน บาท
อย่างไรก็ดีทางฝ่ายวิจัยมีมุมมองบวกจากแนวโน้มในอนาคตที่จะกลับไปมุ่งเพิ่มสัดส่วนปล่อยสินเชื่อรถบรรทุกที่มี Yield สูงเป็นหลักจาก 67% ในปัจจุบันกลับสู่ระดับเดิมที่ 71-72% สอดคล้องกับภาพรวมเศรษฐกิจฟื้นตัว รองรับการลงทุนภาคเอกชนและการเดินหน้าโครงการก่อสร้างภาครัฐ โดย Bloomberg consensus คาดกำไรปี 2565 จะพลิกเติบโต 16% เป็น 1,924.50 ล้านบาท จากคาดการณ์กำไรปี 2564 ที่ปรับลดเหลือ 1,658.17 ล้านบาท ลดลง 11% จากงวดเดียวกันของปีก่อน ส่วนราคาหุ้นซื้อขายที่ PBV 2.34 เท่า ซึ่งต่ำกว่าค่าเฉลี่ยของกลุ่มที่ 3.24 เท่า ทั้งนี้แนะนำ “ทยอยสะสม” ราคาเป้าหมาย 4.82 บาท